**OSNOVNA ŠKOLA FAUSTA VRANČIĆA**

**Š I B E N I K**

KLASA: 003-05/15-01/03

URBROJ: 2182-39-01-15-01

Šibenik, 16. studenog 2015.

Na temelju članka 58. stavka 1. i članka 118. stavka 2. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10.-ispravak, 90/11., 5/12., 16/12., 86/12., 126/12., 94/13. i 152/14.) te članaka 27. i 58. Statuta Osnovne škole Fausta Vrančića, Šibenik, Školski odbor nakon provedene rasprave na Učiteljskom vijeću, Vijeću roditelja i Vijeću učenika na prijedlog ravnatelja na sjednici održanoj dana

16. studenog 2015. godine donosi

**ETIČKI KODEKS NEPOSREDNIH NOSITELJA**

**ODGOJNO - OBRAZOVNE DJELATNOSTI**

**I. OPĆE ODREDBE**

**Članak 1.**

Etičkim kodeksom neposrednih nositelja odgojno - obrazovne djelatnosti propisuje se skup pravila, odnosno etičkih načela, kojih se u radu i ponašanju u školi i školskom okruženju moraju pridržavati neposredni nositelji odgojno obrazovne djelatnosti u Osnovnoj školi Fausta Vrančića, Šibenik.

Izrazi u ovom Etičkom kodeksu navedeni u muškom rodu neutralni su i odnose na sve osobe muškog i ženskog spola.

**Članak 2.**

Etički kodeks odnosi se na svaku osobu koja u školi radi prema ugovoru radu, ugovoru o djelu, ugovoru o volonterskom radu i ugovoru o stručnom osposobljavanju za rad bez zasnivanja radnog odnosa.

**Članak 3.**

Etičkim kodeksom uređuju se obveze i prava neposrednih nositelja odgojno - obrazovne djelatnosti (dalje u tekstu: učitelji, stručni suradnici i ostali radnici), odnos učitelja, stručnih suradnika i ostalih radnika prema učenicima, odnos učitelja, stručnih suradnika i ostalih radnika prema roditeljima, strankama, primjereni način ophođenja i odijevanja u Školi, druge odredbe ponašanja u školskom okruženju i neposrednom odgojno - obrazovnom radu te posljedice kršenja ovog Etičkog kodeksa.

**Članak 4.**

Učitelji, stručni suradnici i ostali radnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom, osobito vodeći računa o pravima djece.

**II. ODNOS PREMA PROFESIJI**

**Članak 5.**

Čestitost, pravednost, humanost i uzajamno potpomaganje kao temelj moralne filozofije čine bit etike učitelja i stručnih suradnika.

Učitelj, stručni suradnik i ostali radnik slobodan je i odgovoran u svojem radu, teži otkrivanju istine, istražuje je i brani u ozračju dijaloga i tolerancije. Pritom je dužan unapređivati svoje znanje u skladu s najvišim standardima obrazovnog procesa.

**Članak 6.**

Osobni izgled učitelja, stručnog suradnika i ostalih radnika mora biti služben i ozbiljan, primjeren pozivu koji obavljaju.

Njegovan izgled i urednost odjeće i kose izražava pozitivan odnos zaposlenika prema poslu kojim se bavi, ali i poštovanje prema suradnicima, učenicima i roditeljima.

Nije dozvoljeno nositi piercing i naušnice na neprimjerenim mjestima, a tetovaže trebaju biti prikrivene.

Odjeća učitelja, stručnih suradnika i ostalih radnika treba biti čista, uredna, umjerenih krojeva, prilagođena stasu i godinama života. Traper hlače i suknje je dozvoljeno nositi, osim ako je traper neprimjerenog uzorka i kroja (hlače preniskog struka, rasparane traperice i sl.).

Odjeća ne smije biti uska, kratka i prozirna kao niti neprimjereno otkrivati dijelove tijela. Suknja ili haljina ne smije biti kraća od centimetar do dva iznad koljena, majice i košulje trebaju biti kratkih ili dugih rukava, bez naglašenog dekoltea, preporuča se neupadljiva šminka i nakit primjeren dnevnom izgledu, cipele trebaju biti čiste i prikladne za posao.

Sportski stil odijevanja (trenirka i tenisice) podrazumijeva se za učitelje tjelesne i zdravstvene kulture i izvannastavne aktivnosti.

**Članak 7.**

Učitelji, stručni suradnici i ostali radnici dužni su čuvati dignitet struke za vrijeme boravka u prostorima Škole.

Apsolutno su zabranjena sva neprihvatljiva ponašanja: diskriminacija, uznemiravanje, spolno ili verbalno uznemiravanje, uzimanje alkoholnih i sličnih napitaka, pušenje ili konzumiranje opojnih sredstava.

Povreda odredbi ovog Kodeksa smatra se lakšom ili težom povredom profesionalnih obveza, za koje osoba treba odgovarati u skladu sa zakonskim odredbama.

**Članak 8.**

Etičkog kodeksa dužni su se pridržavati svi učitelji, stručni suradnici i ostali radnici koji su na dan stupanja na snagu ovog Kodeksa u radnom odnosu u školi.

Svaki učitelj, stručni suradnik i ostali radnik koji će zasnovati radni odnos nakon stupanja na snagu ovog Etičkog kodeksa, prije sklapanja ugovora o radu dužan je upoznati se s odredbama ovog Kodeksa i pridržavati ih se u radu.

**III. ODNOS UČITELJA,STRUČNIH SURADNIKA I OSTALIH RADNIKA PREMA UČENICIMA**

**Članak 9.**

Učitelji, stručni suradnici i ostali radnici koji sudjeluju u odgojno-obrazovnom radu s učenicima trebaju promicati ljudska prava, poticati aktivnost učenika i njihovo kritičko i argumentirano mišljenje. Učenje temeljiti na istraživanjima, pomagati učenicima da učinkovito koriste suvremene izvore Internet i TV.

Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje. Treba poštovati učenikovu osobnost, uvažavati i prihvaćati različite potrebe učenika te voditi brigu o intelektualnom i moralnom razvoju učenika.

Objektivno i valjano vrednovati učenička postignuća u cilju poticanja njihova razvoja. Posebnu pozornost treba obratiti na učenike s invaliditetom i posebnim potrebama.

**Članak 10.**

Učitelji, stručni suradnici i ostali radnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovnog stanja, obiteljske situacije ili bilo kojoj drugoj osnovi.

**Članak 11.**

Učenike treba odgajati i obrazovati u skladu s temeljnim ljudskim vrijednostima: istine, mira, ispravnog postupanja, ljubavi i nenasilja.

**Članak 12.**

Treba ih odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima humanosti i čovjekoljublja.

**Članak 13.**

Učitelji, stručni suradnici i ostali radnici trebaju odgajati učenike prema načelu postizanja sklada misli, riječi i djela, u čemu trebaju biti primjer i uzor učenicima.

**Članak 14.**

Učitelji trebaju biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određenim učenicima davala prednost, a kod druge djece stvarao osjećaj manje vrijednosti i ljubomore.

**Članak 15.**

Dužnost je učitelja, stručnih suradnika i ostalih radnika uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvitak u skladu s njihovim mogućnostima.

**Članak 16.**

Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 17.**

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.

Zabranjeno je kažnjavanje neposluha učenika udaljavanjem iz učionice, osim ako su udaljeni iz razloga što su upućeni stručnoj službi ili ravnatelju Škole.

**Članak 18.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj, stručni suradnik i ostali radnik dužan je u najkraćem mogućem roku izvijestiti ravnatelja Škole, koji je o tome obvezan izvijestiti nadležne institucije.

**IV. ODNOS PREMA NASTAVI**

**Članak 19.**

Učitelji, stručni suradnici i ostali radnici koji sudjeluju u odgojno-obrazovnom radu s učenicima trebaju:

* promicati kroz nastavu humane vrijednosti i suvremena znanstvena dostignuća,
* poučavanje temeljiti na suodnosima i integraciji,koristiti izvanškolske mogućnosti poučavanja i učenja (terenska nastava, projekti i istraživanja),
* koristiti suvremene didaktičke i metodičke strategije u nastavi,
* konstantno i aktivno stručno se usavršavati,
* kvalitetno se pripremiti za rad koristeći primarne i sekundarne izvore znanja,
* koristiti suvremenu nastavnu tehnologiju uvažavajući njene metodičke vrijednosti.

Učenici su dužni učitelje, stručne suradnike i ostale radnike upoznati sa svim okolnostima koje imaju utjecaj na ispunjenje obveza u odgojno-obrazovnom radu.

**V. ODNOS UČITELJA, STRUČNIH SURADNIKA I OSTALIH RADNIKA PREMA RODITELJIMA**

**Članak 20.**

Učitelji, stručni suradnici i ostali radnici trebaju imati suradničke i suodgovorne odnose s roditeljima odnosno skrbnicima učenika koje će obavljati nepristrano i savjesno.

Učitelji, stručni suradnici i ostali radnici trebaju se profesionalno odnositi prema informacijama koje dobiju od roditelja, čuvati tajnost povjerljivih informacija te integritet roditelja i učenika.

Kod obavljanja poslova treba primijeniti svoje stručno znanje na način da se roditeljima, skrbnicima i građanima pomaže u ostvarivanju prava u djelatnostima odgoja i obrazovanja.

Učitelj, stručni suradnik i ostali radnik mora pred roditeljima i učenicima čuvati svoje i dostojanstvo svojih kolega.

**Članak 21.**

Odnos učitelja, stručnog suradnika i ostalog radnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta.

**Članak 22.**

Učitelji su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

**Članak 23.**

Na zamolbu ili zahtjev roditelja ili skrbnika učenika, dužni su ga primiti na razgovor te saslušati ako se time ne remeti redoviti nastavni proces.

U vrijeme predviđeno za informacije učitelj je dužan biti dostupan svim roditeljima zainteresiranima za razgovor.

**VI. ODNOS UČITELJA, STRUČNIH SURADNIKA I OSTALIH RADNIKA MEĐUSOBNO I PREMA**

**STRANKAMA**

**Članak 24.**

Odnos učitelja, stručnih suradnika i ostalih radnika prema radu i radnim obvezama mora biti stručan i profesionalan.

**Članak 25.**

Međusobni odnos učitelja, stručnih suradnika i ostalih radnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

Učitelji, stručni suradnici i ostali radnici dužeg radnog iskustva trebaju pomagati mlađim kolegama i usmjeravati ih. Učitelji, stručni suradnici i ostali radnici trebaju redovito razmjenjivati informacije i mišljenja o radnim i stručnim pitanjima.

Učitelji, stručni suradnici i ostali radnici trebaju promicati suradničke odnose, podržavati inovativnost, uključenost u strukovne udruge, poticati timski rad i razmjenu iskustva prilikom poučavanja i učenja.

**Članak 26.**

Učitelji, stručni suradnici i ostali radnici dužni su uzdržavati se od ponašanja kojima mogu povrijediti stručni ugled ili način rada drugog učitelja, stručnog suradnika ili drugog radnika škole.

Kod ukazivanja na određena postupanja ili ponašanja drugih učitelja, stručnih suradnika odnosno ostalih radnika škole treba postupati korektno i obazrivo, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

U okviru svoga položaja ravnatelj Škole treba poticati radnike škole na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

**Članak 27.**

Prema strankama učitelji, stručni suradnici i ostali radnici obvezni su ponašati se kulturno i susretljivo i dati im svaku informaciju kojom raspolažu, odnosno uputiti ih nadležnoj osobi ili tijelu.

**Članak 28.**

Ophođenje s učenicima, roditeljima, radnicima škole te svim drugim osobama s kojima učitelji, stručni suradnici i ostali radnici svakodnevno komuniciraju treba biti kulturno, uljudno i na razini profesije koju obavljaju.

**VII. TAJNOST PODATAKA**

**Članak 29.**

U obavljanju odgojno obrazovne struke učitelji, stručni suradnici i ostali radnici dužni su osobito brižno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u školi osim u situacijama kada je to odredbama posebnih zakona propisano, odnosno u postupcima pred nadležnim tijelima.

**VIII. SUKOB INTERESA**

**Članak 30.**

Učitelji, stručni suradnici i ostali radnici Škole trebaju se suzdržavati od svih oblika korupcije i svojom aktivnošću kod svih poticati spoznaju o štetnosti korupcije.

**IX. JAVNO NASTUPANJE**

**Članak 31.**

Školska tijela trebaju poticati učitelje, stručne suradnike i ostale radnike na javno nastupanje, slobodu izražavanja i iznošenje svojih gledišta.

Kod javnih nastupa u kojima predstavljaju Školu učitelji, stručni suradnici i ostali radnici mogu iznositi školska gledišta u skladu s dobivenim ovlastima i svojim stručnim znanjem.

Kod javnih nastupa u kojima ne predstavljaju Školu, a koji su tematski povezani sa Školom, učitelji, stručni suradnici i ostali radnici su dužni naglasiti kako iznose osobno gledište.

Učitelji, stručni suradnici i ostali radnici trebaju poticati pozitivan stav prema profesiji učitelja i pri tome biti otvoreni za suradnju u sredini u kojoj djeluju.

**X. ETIČKO POVJERENSTVO**

**Članak 32.**

Za praćenje primjene odredaba etičkog kodeksa i ispunjavanja obveza iz etičkog kodeksa u Školi se osniva etičko povjerenstvo.

**Članak 33.**

Etičko povjerenstvo ima predsjednika i dva člana.

Predsjednika i članove povjerenstva imenuje ravnatelj prema prijedlogu Učiteljskog vijeća.

Mandat etičkog povjerenstva je pet godina.

**Članak 34.**

Pitanja iz svoje nadležnosti etičko povjerenstvo rješava zaključkom.

Zaključak iz stavka 1. ovoga članka etičko povjerenstvo donosi jednoglasno.

**Članak 35.**

Etičko povjerenstvo na kraju mandata dostavlja ravnatelju izvješće o svom radu.

Način rada etičkog povjerenstva uređuje se poslovnikom.

**Članak 36.**

Učitelj, stručni suradnik, ostali radnik, učenik, roditelj ili skrbnik koji smatra da je neki od obveznika primjene Etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu.

Pritužba se može podnijeti u pisanom obliku ili na zapisnik u tajništvu Škole.

Na temelju zahtjeva i drugih primljenih podataka Etičko povjerenstvo Škole donosi svoje mišljenje i podnosi ga podnositelju zahtjeva.

Pri donošenju mišljenja, nastoji se postići konsenzus svih članova povjerenstva.

Ako to nije moguće, mišljenje se donosi na temelju stajališta većine članova povjerenstva.

**Članak 37.**

Pritužba iz članka 36. mora sadržavati podatke:

* o opisu činjeničnog stanja,
* o odredbama Etičkog kodeksa koje su činjenjem ili propuštanjem povrijeđene,
* dokazane izjave sudionika koji su sudjelovali ili koji mogu vjerodostojno potvrditi činjenično stanje.

Pritužbu podnositelja etičko povjerenstvo treba riješiti i svoj zaključak u pisanom obliku dostaviti podnositelju u roku do trideset (30) dana od dana primitka pritužbe.

Ako je povjerenstvo zatražilo dodatna razjašnjenja i obavijesti, taj se rok računa od njihova primitka, no i tada mišljenje mora biti dano najkasnije u roku šezdeset (60) dana od primitka zahtjeva.

Ovi rokovi ne teku za vrijeme godišnjih odmora i drugih razdoblja u kojima u Školi nema aktivnosti.

**XI. OSTALE ODREDBE**

**Članak 38.**

Učitelji, stručni suradnici i ostali radnici mogu ukazivati na neprimjerene postupke ili postupanja glede nepoštovanja odredbi ovoga Kodeksa ili druga neprimjerna ponašanja, vodeći računa da se to izvrši na način kojim neće biti povrijeđeno dostojanstvo osobe koju se upozorava na takva štetna ponašanja.

**Članak 39.**

Etički kodeks ističe se u zbornici Škole i na mrežnim stranicama Škole.

**Članak 40.**

Stupanjem na snagu ovog Etičkog kodeksa neposrednih nositelja odgojno - obrazovne djelatnosti u školskoj ustanovi prestaje važiti Etički kodeks neposrednih nositelja odgojno - obrazovne djelatnosti u školskoj ustanovi od 10. ožujka 2009. godine (KLASA: 003-05/09-01/07; URBROJ: 2182-39-09-01-02).

**Članak 41.**

Ovaj Etički kodeks neposrednih nositelja odgojno- obrazovne djelatnosti u školskoj ustanovi stupa na snagu danom objavljivanja na oglasnoj ploči Škole.

*Predsjednica Školskog odbora*

*Slavica Bračić*

Ovaj Etički kodeks objavljen je na oglasnoj ploči Škole dana 19. studenog 2015. godine.

*Ravnateljica:*

*Snježana Ćaleta, prof.*